Wilde week vir die rand verwag | Netwerk24
Wilde week vir die rand verwag
Deur Hanlie Stadler 03 Junie 2019 09:50
Ontleders verwag 'n wipwarit vir die rand dié week soos hy deur sowel plaaslike as internasionale faktore geskommel gaan word.
Die BBP vir die eerste kwartaal word Dinsdag uitgereik. Foto: Bloomberg
Die rand het Maandagoggend reeds tussen R14,54 en R14,62 teenoor die dollar geskommel, maar Reezwana Sumad, navorsingsontleder van Nedbank, verwag dat die rand dalk tot selfs R14,70 sal verswak deur die loop van die dag.
André Botha, senior verhandelaar van TreasuryOne, sê op die oomblik is daar 'n beroep op Amerika se sentrale bank, die Federale Reserweraad, om die rentekoers te verlaag te midde van kommer oor wêreld- ekonomiese groei.
Die pessimisme oor wêreldgroei kom in die lig van pres. Donald Trump van die VSA se dreigement dat hy invoertariewe teen Mexiko en Indië wil verhoog.
Dit het die goudprys tot meer as $1 300 per fynons laat styg.
Dit kan goeie nuus vir die rand wees omdat dit beleggings in staatseffekte kan verhoog en dus geld die land laat invloei.
Die rand gaan egter na verwagting verswak na gelang van hoe swak die bruto binnelandse produk (BBP) vir die eerste kwartaal van die jaar is. Statistieke Suid-Afrika reik dié syfer Dinsdag uit.
'n Kwartaallikse inkrimping van tot 1,6% word verwag.
Die rand het vroeg Maandagoggend teen R18,46 teenoor die Britse pond en R16,31 teenoor die euro verhandel.